Ekki náðist samkomulag á fundi samninganefndar BÍ og Samtaka atvinnulífsins hjá ríkissáttasemjara í dag . Því mun boðuð vinnustöðvun vefblaðamanna , ljósmyndara og tökumanna taka gildi á morgun . Vinnustöðvunin mun að þessu sinni standa í 12 tíma , frá kl 10.00 í fyrramálið og fram til 22.00 annað kvöld . Ekki er boðaður samningafundur fyrr en á þriðjudag , en að sögn Hjálmars Jónssonar virðist vera pattstaða þar sem SA sitji enn við sinn keip og tali um það sama og áður . Slíkt hafi hins vegar verið kolfellt í atkvæðagreiðslu meðal blaðamanna og sérstakt að SA geri ekkert með slík skilaboð . Skilaboðin í hnotskurn eru þessi : EKKERT fer inn á vefinn milli klukkan 10 og 22 og ljósmyndarar og tökumenn fara ekki í tökur ! Verktakar vinna ekki , utanfélagsfólk vinnur ekki , fólk í öðrum stéttarfélögum vinnur ekki . Verkfallið nær hins vegar ekki til félaga í Félagi fréttamanna á RÚV eða félaga í Rafiðnaðarsambandinu á Sýn .